TACC เซ็น MOU ขายเครื่องดื่มผ่านร้านอาหาร “A&W” ประเดิมขายสาขาแรก ก.ค.นี้
TACC เซ็น MOU ขายเครื่องดื่มผ่านร้านอาหาร “A&W” ประเดิมขายสาขาแรก ก.ค.นี้
27 มิ.ย. 2561

นายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่า บริษัทได้เซ็นบันทึกความเข้าใจ (MOU) ร่วมกับ เอแอนด์ดับบลิว (A&amp;W) เพื่อเป็นพันธมิตรทางการค้าในระยะยาว โดยบริษัทจะร่วมพัฒนาเครื่องดื่มในกลุ่มเครื่องดื่มไม่อัดลม (Non-Carbonated Drink) ทั้งชนิดร้อนและเย็นที่สามารถชงสำเร็จ ไม่ว่าจะเป็นการชงผ่านเครื่องอัตโนมัติ หรือการชงด้วยมือให้กับ A&amp;W
โดย A&amp;W จะจัดหาสถานที่หรือจุดจำหน่ายกลุ่มเครื่องดื่มที่ดังกล่าวทุกสาขาในประเทศไทย จากปัจจุบันมีจำนวน 34 สาขา และมีแผนจะขยายเพิ่มเป็น 50 สาขาในปีนี้ โดยจะประเดิมส่งเครื่องดื่มเข้าสาขาแรกในช่วงเดือน ก.ค.นี้
ทั้งนี้ บริษัท A&amp;W ประกอบธุรกิจเป็นแบรนด์ร้านอาหารจานด่วนจากอเมริกาที่เข้ามาในประเทศไทยนานกว่า 33 ปี โดยผลิตภัณฑ์หลักที่เป็นที่รู้จักได้แก่ ไก่ทอด รูตเบียร์ เคอร์ลี่ฟรายส์ และวาฟเฟิล ซึ่งเป็นผลิตภัณฑ์ที่มีลักษณะเฉพาะ ส่วนมากจะให้บริการตามสถานีบริการน้ำมันและห้างสรรพสินค้าทั้งในกรุงเทพมหานครและต่างจังหวัด
ดังนั้น ภายหลังจากสินค้าในกลุ่ม Non-Carbonated drink สามารถเข้าไปจำหน่ายในสาขา A&amp;W จะทำให้ TACC มีช่องทางการจำหน่ายสินค้าเพิ่มขึ้น รวมทั้งจะสามารถสร้างรายได้มากขึ้นด้วย
สำหรับภาพรวมผลประกอบการครึ่งปีหลังของปี 61 คาดว่าจะออกมาดีกว่าครึ่งปีแรก เพราะสามารถแก้ไขปัญหากรณีผลกระทบจากภาษีน้ำตาลได้เรียบร้อยแล้ว ขณะที่ในครึ่งปีหลังจะเป็นช่วงไฮซีซั่นของธุรกิจเครื่องดื่ม ซึ่งบริษัทได้เตรียมทยอยออกสินค้าใหม่ๆ ทั้งนี้แผนการดำเนินธุรกิจ 3-5 ปีข้างหน้า คาดว่าสัดส่วนรายได้จากต่างประเทศมีโอกาสจะเพิ่มขึ้นเป็น 30% จากปัจจุบันอยู่ที่ 10%